

# Pályázati felhívás

## Az Erasmus+ programban részt vevő fogyatékossággal élő vagy tartósan beteg hallgatók illetve munkatársak kiegészítő pénzügyi támogatására

## 2020/2021-es tanév

A Széchenyi István Egyetem és a Tempus Közalapítvány kiegészítő támogatásra irányuló pályázatot hirdetnek azon felsőoktatásban tanuló/dolgozó fogyatékossággal élő vagy tartósan beteg hallgatók illetve munkatársak számára, akik a 2020/2021-es tanévben Erasmus+ mobilitási ösztöndíjat nyertek el. A támogatás célja egyenlő esélyt nyújtani a felsőoktatás területén is a speciális ellátást igénylő kiutazók számára az Erasmus+ programban.

## Kik pályázhatnak?

Az Erasmus+ program 2020/2021-es tanévére **Erasmus+ ösztöndíjat elnyert hallgatók és intézményi munkatársak** jogosultak pályázatot benyújtani, amennyiben fogyatékossággal élő, vagy tartós betegség miatt folyamatos orvosi felügyeletre szoruló személyek és **a betegségük** **igazolhatóan jelentős többletköltséget okoz a külföldi tartózkodás során** az átlagos külföldi megélhetési költségekhez képest (például látássérült, mozgássérült, hallássérült, cukorbeteg, laktóz- vagy gluténérzékeny, illetve egyéb betegséggel rendelkező Erasmus+ résztvevők esetében).

## Mire igényelhető kiegészítő támogatás?

* A mobilitással összefüggő **többletköltségek** támogatására lehet kiegészítő támogatást igényelni, melyekkel elháríthatók a programban való részvétel akadályai: ezek olyan jól meghatározható, konkrét kiadások, amelyek a helyváltoztatással, utazással, a külföldi tartózkodással vannak közvetlen összefüggésben.
* Kizárólag olyan tételek támogathatók, melyek **a mobilitáshoz kapcsolódóan** merülnek fel, a tartós betegséggel vagy fogyatékossággal összefüggésben.
* A támogatható költségeket az Erasmus+ programban résztvevő semmilyen más forrásból nem tudja finanszírozni és **a kiegészítő támogatás nélkül nem tudna részt venni** a mobilitásban.

## Milyen költségekre nem igényelhető támogatás?

A kiegészítő támogatásnak nem célja a kiutazó életvitelével (pl. étkezés, mindennapi szükségletek, gyógyszer) kapcsolatos szokásos költségek támogatása – vagyis olyan költségek fedezése nem támogatható, amelyek mobilitás nélkül, Magyarországon is felmerülnének. Kizárólag abban az esetben támogathatók ilyen típusú tételek, ha ezek jelentős többletköltséget jelentenek a Magyarországon felmerülő költségeknél, ennek indoklása a pályázati űrlapban szükséges.

## A pályázás módja

Pályázni a **hiánytalanul kitöltött megfelelő pályázati űrlap** benyújtásával lehet, amelyben az igényelt támogatás tételesen felsorolásra kerül, továbbá a pályázó részletesen indokolja a felsorolt tételek szükségességét a mobilitási időszakra vonatkozóan.

### Kötelező melléklet:

1. **3 hónapnál nem régebbi kórtörténeti összefoglaló;** amennyiben a kórtörténeti összefoglaló 3 hónapnál régebbi, kiegészítésként kötelező mellékelni **3 hónapnál nem régebbi háziorvosi/szakorvosi igazolást,** ami alátámasztja és hitelesíti a kórtörténeti összefoglalót.
2. **Fogyatékossággal élő hallgatók és munkatársak esetén:** a már megállapított támogatások/ellátások megállapításának alapjául szolgáló érvényes iratok, így például
   1. a fogyatékossági támogatás megállapításáról szóló hatósági határozatot, vagy a megállapítás alapjául szolgáló hatályos szakhatósági állásfoglalás, szakvélemény
   2. a rokkantsági járadékra való jogosultságról szóló határozat
   3. a megváltozott munkaképességű felsőoktatási hallgatók ellátásaihoz a rehabilitációs hatóság komplex minősítése alapján kiállított hatósági határozat
   4. a komplex minősítés eredményéről – akár utólagos kérelemre is – kiállított hatósági bizonyítvány, amely igazolja az adott személy egészségi állapotának mértékét

A már rendelkezésre álló – ugyan három hónapnál régebbi, de érvényes – iratok benyújtásának lehetősége mindkét fél számára megkönnyíti a pályáztatási folyamatot.

* gyógyszerköltségre, hazautazásra, külföldi laboratóriumi és/vagy szakorvosi vizsgálatra, külföldi gyógytornára vonatkozó igénylés esetén a kezelőorvos (háziorvos vagy az illetékes szakorvos) által három hónapnál nem régebben kiállított kórtörténeti összefoglalót a betegségről (amely tartalmazza a kórelőzményt, az eddigi diagnosztikus vizsgálatokat, kezeléseket, eredményeket, az alkalmazott gyógyszereket, és azok adagját, amennyiben hazautazásra, külföldi laboratóriumi és/vagy szakorvosi vizsgálatra, gyógytornára igényel támogatást a pályázó, akkor az annak szükségességét alátámasztó információt);
* krónikus betegség esetén a betegség fennállását bizonyító laboratóriumi, képalkotó diagnosztikai vagy más leletet és szakorvos által megállapított diagnózist. Amennyiben a szakorvosi lelet tartalmazza a betegség diagnózisát alátámasztó laboratóriumi vagy más leletet, ez utóbbi külön csatolása nem szükséges. Önmagában egy laboratóriumi vagy képalkotó diagnosztikai lelet szakorvosi diagnózis nélkül nem elegendő;
* speciális diéta fenntartására kért támogatás esetén a csatolt szakorvosi leletnek tartalmaznia kell a diétára vonatkozó információt, vagy a diéta szükségességének egyértelműnek kell lennie a diagnózisból. A diéta fenntartásához szükséges többletköltségeket a célországi árakra vonatkozó információval szükséges alátámasztani.

A pályázati anyagot **számítógéppel kitöltve, magyar nyelven, a megadott űrlapon** kell benyújtani az alábbiak szerint:

Papír alapon benyújtandó a küldő intézmény koordinátorának: (posta cím: Nemzetközi Programok Központ, 9026 Győr, Egyetem tér 1.)

* 1 nyomtatott, eredeti (kék színű tintával) aláírt pályázati űrlap
* a kötelező mellékletet (eredeti példány, vagy másolat esetén a másolatra rá kell írni, miszerint „az eredetivel megegyező másolat” és ezt dátummal és a pályázó aláírásával el kell látni.)

Elektronikusan, e-mail-ben beküldendő a küldő intézmény koordinátorának (inagy@sze.hu):

* A pályázati űrlap elektronikus verziója (xlsx fájl)
* A pályázati űrlap elektronikus verziója (szkennelt verzió)
* A kötelező melléklet szkennelt verziója

Érvényes pályázat kizárólag a megadott pályázati űrlapon nyújtható be a felsorolt kötelező melléklettel együtt.

## A pályázat benyújtásának határideje

**2020. május 25.**

**2020. szeptember 28.**

**2021. január 18.**

*A 2020/2021-es tanévben őszi félévre és tavaszi félévre kiutazók 2020. május 25-i vagy szeptember 28-i határidővel, a tavaszi félévre kiutazók 2020. január 18-i határidővel nyújthatnak be pályázatot.*

## Pályázatok bírálata, döntéshozatal

A pályázatok formai bírálatát a küldő felsőoktatási intézmény, a tartalmi bírálatot pedig a Tempus Közalapítvány által felkért független orvosszakértők végzik, akik javaslatot tesznek a támogatásra. Hiánypótlásra nincs lehetőség. A pályázatokról és a támogatás összegéről a Tempus Közalapítvány Kuratóriuma hoz döntést, a TKA Kuratóriumának döntése ellen nincs fellebbezési lehetőség.

## A támogatás összege

A pályázati űrlapon a pályázónak tételesen fel kell sorolnia, hogy milyen tételekre mekkora összegű támogatást igényel. A pályázati űrlapon **a teljes időtartamra** igényelt összegeket kell feltüntetni.

Kizárólag olyan tételekre igényelhető támogatást, amelyek szorosan összefüggnek a külföldi tartózkodással, illetve amelyek felhasználásáról – pozitív elbírálás esetén – a pályázó számlákkal tud elszámolni.   
A kórtörténeti összefoglaló alapján az orvosszakértők az igényelt támogatás jogosultságát a mobilitás szempontjából vizsgálva négy csoportba sorolják: indokolatlan, enyhe, közepesen súlyos és súlyos. A besorolás alapján kerül meghatározásra, hogy a pályázó havi bontásban minimum és maximum mekkora összegű támogatást kaphat.

|  |  |  |  |
| --- | --- | --- | --- |
|  | Enyhe betegség /fogyatékosság | Közepesen súlyos betegség /fogyatékosság | Súlyos betegség/fogyatékosság |
|
| **Hallgatók** | maximum 150 €/hó | maximum 320 €/hó | maximum 500 €/hó |
| **Felsőoktatási munkatársak** | maximum 20 €/nap | maximum 60 €/nap | maximum 100 €/nap |

Felhívjuk a pályázók figyelmét, hogy a kiegészítő támogatás nem minden esetben fedezi az összes felmerülő többletköltséget a mobilitás során.

## A támogatás felhasználása, elszámolás

A kiegészítő támogatás kizárólag a pályázatban igényelt és Tempus Közalapítvány Kuratóriuma által elfogadott költségtételekre használható fel. A támogatást tételesen kell igényelni, a támogatás felhasználása pedig a megítélt tételek szerint lehetséges, számlákkal igazolt tételes költségelszámolással. A kiegészítő támogatási összeget a küldő felsőoktatási intézmény fizeti ki a támogatott résztvevőknek.

További felvilágosítást az intézményi Erasmus+ koordinátortól vagy a Tempus Közalapítványtól (1/237-1300, [ka103@tpf.hu](mailto:ka103@tpf.hu)) kaphat.

**Mellékletek:**

* pályázati űrlap